CELEX: 32017R0067
Language: hr
Date: 2016-11-04 00:00:00
Title: Delegirana uredba Komisije (EU) 2017/67 оd 4. studenoga 2016. o izmjeni Priloga II. Uredbi (EU) br. 652/2014 Europskog parlamenta i Vijeća o utvrđivanju odredaba za upravljanje rashodima koji se odnose na prehrambeni lanac, zdravlje i dobrobit životinja te na zdravlje bilja i biljni reprodukcijski materijal, dopunjavanjem popisa bolesti životinja i zoonoza u tom Prilogu

13.1.2017   
            
            
               HR
            
            
               Službeni list Europske unije
            
            
               L 9/2
            
         DELEGIRANA UREDBA KOMISIJE (EU) 2017/67
   оd 4. studenoga 2016.
   o izmjeni Priloga II. Uredbi (EU) br. 652/2014 Europskog parlamenta i Vijeća o utvrđivanju odredaba za upravljanje rashodima koji se odnose na prehrambeni lanac, zdravlje i dobrobit životinja te na zdravlje bilja i biljni reprodukcijski materijal, dopunjavanjem popisa bolesti životinja i zoonoza u tom Prilogu
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 652/2014 Europskog parlamenta i Vijeća od 15. svibnja 2014. o utvrđivanju odredaba za upravljanje rashodima koji se odnose na prehrambeni lanac, zdravlje i dobrobit životinja te na biljno zdravstvo i biljni reprodukcijski materijal, o izmjeni direktiva Vijeća 98/56/EZ, 2000/29/EZ i 2008/90/EZ, uredbi (EZ) br. 178/2002, (EZ) br. 882/2004 i (EZ) br. 396/2005 Europskog parlamenta i Vijeća, Direktive 2009/128/EZ Europskog parlamenta i Vijeća i Uredbe (EZ) br. 1107/2009 Europskog parlamenta i Vijeća te o stavljanju izvan snage odluka Vijeća 66/399/EEZ, 76/894/EEZ i 2009/470/EZ (1), a posebno njezin članak 10. stavak 2.,
   budući da:
   
               (1)
            
            
               Posebni uvjeti koje treba uzeti u obzir kako je navedeno u članku 10. stavku 2. točkama (a) i (c) Uredbe (EU) br. 652/2014 ispunjeni su za kugu malih preživača, koju Svjetska organizacija za zdravlje životinja (OIE) navodi na popisu kao „peste des petits ruminants” (fr. kuga malih preživača), te za ovčje boginje, kozje boginje i bolest kvrgave kože, koje su navedene samo u Prilogu I. toj uredbi koji uključuje bolesti koje ispunjavaju uvjete za financiranje u skladu s člankom 6. te uredbe u pogledu hitnih mjera.
            
         
               (2)
            
            
               Kuga malih preživača vrlo je zarazna virusna bolest ovaca i koza, endemična u istočnoj Africi, na Arapskom poluotoku, u bliskoistočnim zemljama te Indiji. Rasprostranjena je u Africi i Aziji, a od 2014. zabilježena je u Turskoj i sjevernoafričkim zemljama.
            
         
               (3)
            
            
               Kuga malih preživača prenosi se izravnim kontaktom, a na nezaražena bi se područja bolest prvenstveno mogla prenijeti tijekom prijevoza zaraženih životinja. Iako se koze smatra osjetljivijima od ovaca, infekcija kod ovaca može proći nezapaženo.
            
         
               (4)
            
            
               Ovčje boginje i kozje boginje teške su i vrlo zarazne virusne bolesti ovaca i koza uzrokovane virusima capripox, koje ozbiljno utječu na profitabilnost ovčarstva i kozarstva te ometaju trgovinu unutar Unije i izvoz u treće zemlje.
            
         
               (5)
            
            
               Ovčje boginje i kozje boginje endemične su u sjevernoafričkim, bliskoistočnim i azijskim zemljama, a često se iz susjedne treće zemlje prošire u Grčku i Bugarsku.
            
         
               (6)
            
            
               Bolest kvrgave kože vrlo je zarazna virusna bolest stoke koju mogu prenijeti insekti vektori i koja može ozbiljno utjecati na profitabilnost stočarstva te omesti trgovinu unutar Unije i izvoz u treće zemlje. Endemična je u većini afričkih zemalja, a u 2012. i 2013. proširila se na Bliski istok i Tursku. Od kolovoza 2015. zabilježeno je nekoliko slučajeva pojave bolesti u Grčkoj, a u ožujku 2016. bolest se proširila u Bugarsku te nakon toga u niz zemalja zapadnog Balkana.
            
         
               (7)
            
            
               Epidemiološka situacija u pogledu ovčjih boginja, kozjih boginja i bolesti kvrgave kože brzo se mijenja te se bolest širi i na području Unije, sa znatnim negativnim učinkom na uzgoj stoke ili trgovinu stokom.
            
         
               (8)
            
            
               Osim toga, na zahtjev Komisije Europska agencija za sigurnost hrane (EFSA) izdala je znanstvena mišljenja u pogledu mjera nadzora koje Unija provodi za rano otkrivanje kuge malih preživača (2), ovčjih boginja, kozjih boginja (3) i bolesti kvrgave kože (4) kako bi se reagiralo primjereno radi sprječavanja širenja tih bolesti i njihova brzog iskorjenjivanja.
            
         
               (9)
            
            
               Stoga je u cilju provedbe odgovarajućih godišnjih i višegodišnjih programa nadzora za rano otkrivanje prethodno spomenutih bolesti potrebno uključiti kugu malih preživača, ovčje boginje, kozje boginje i bolest kvrgave kože na popis bolesti životinja i zoonoza u Prilogu II. Uredbi (EU) br. 652/2014. Člankom 10. stavkom 2. Uredbe (EU) br. 652/2014 Komisija se ovlašćuje za donošenje delegiranih akata radi dopunjavanja popisa bolesti životinja i zoonoza iz Priloga II. toj uredbi. Komisija može dopuniti popis iz Priloga II. Uredbi (EU) br. 652/2014 samo izmjenom tog priloga.
            
         
               (10)
            
            
               Prilog II. Uredbi (EU) br. 652/2014 trebalo bi stoga na odgovarajući način izmijeniti,
            
         DONIJELA JE OVU UREDBU:
   Članak 1.
   U Prilogu II. Uredbi (EU) br. 652/2014 dodaju se sljedeće bolesti životinja: „kuga malih preživača, ovčje boginje, kozje boginje i bolest kvrgave kože”.
   Članak 2.
   Ova Uredba stupa na snagu dan nakon objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 4. studenoga 2016.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 189, 27.6.2014., str. 1.
   
   
      (2)  Odbor EFSA AHAW (Znanstveni odbor EFSA-e za zdravlje i dobrobit životinja), 2015. Scientific Opinion on peste des petits ruminants (Znanstveno mišljenje o kugi malih preživača) EFSA Journal 2015.;13 (1):3985.
   
      (3)  Odbor EFSA AHAW (Znanstveni odbor EFSA-e za zdravlje i dobrobit životinja), 2014. Znanstveno mišljenje o ovčjim i kozjim boginjama. EFSA Journal 2014.;12(11):3885.
   
      (4)  Odbor EFSA AHAW (Znanstveni odbor EFSA-e za zdravlje i dobrobit životinja), 2016. Hitne preporuke o bolesti kvrgave kože. EFSA Journal 2016.;14(8):4573.